Derde persoon sterf ná Soweto-onluste‘n Buitelander se winkel in White City in Soweto word geplunder. Foto: Matthews Baloyi/ANA ŉ Derde persoon is dood weens die geweld wat Woensdag in Soweto uitgebreek het toe plaaslike inwoners en buitelanders slaags geraak het. Twee mense is Woensdag dood tydens die geweld wat in verskeie dele van Soweto opgevlam het – een is doodgeskiet, terwyl die ander doodgesteek is. Lt.kol. Lungelo Dlamini, woordvoerder van die polisie, het gesê ŉ derde persoon wat met ernstige beserings na ŉ hospitaal gehaas is, is Woensdagaand dood. “Een verdagte is op aanklag van moord in hegtenis geneem. Twee is in hegtenis geneem vir die onwettige besit van vuurwapens. Daar is op drie vuurwapens beslag gelê wat in die verdagtes se besit gevind is,” het Dlamini gesê. Altesaam 27 mense is in hegtenis geneem. Maroela Media het vroeër berig die onluste het ontstaan nadat inwoners woedend gereageer het omdat hulle meen dat buitelanders produkte wat reeds hul vervaldatum bereik het, in hul winkels verkoop. Gemeenskappe in Gauteng het onlangs begin om vervalste goedere en goedere wat verval het uit spaza-winkels te verwyder deur dit óf te konfiskeer óf self daarvan ontslae te raak. Dlamini sê die situasie in Soweto is vanoggend steeds gespanne, maar onder bedwang. Die polisie is in groot getalle in die gebied ontplooi.